ANAN โต้ข่าวซื้อที่ดินแพงถึง 2.2 ลบ./ตร.ว.ยันเป้าหมายสมเหตุสมผล
ANAN โต้ข่าวซื้อที่ดินแพงถึง 2.2 ลบ./ตร.ว. ยันเป้าหมายพัฒนาโครงการราคาสมเหตุสมผล
30 ส.ค. 2559

นายชานนท์ เรืองกฤตยา ประธานเจ้าหน้าที่บริหาร และกรรมการผู้จัดการใหญ่ บริษัท อนันดา ดีเวลลอปเม้นท์ จำกัด (มหาชน) หรือ ANAN ปฏิเสธข่าวเรื่องการซื้อที่ดินแพงที่สุดในกรุงเทพฯ ถึง 2.2 ล้านบาท/ตารางวา (ตร.ว.)
อนึ่ง วานนี้หนังสือพิมพ์รายงานอ้างแหล่งข่าวจากวงการอสังหาริมทรัพย์ เปิดเผยว่า ANAN ซื้ออาคารซิตี้ สตรีท ที่ศาลาแดงซอย 1 ของกลุ่มบิวตี้เจมส์ในราคา 2.1-2.2 ล้านบาท/ตร.ว.ซึ่งเป็นราคาที่ทุบสถิติใหม่ให้กับราคาที่ดินที่แพงที่สุดในกรุงเทพฯ คาดว่าจะนำไปพัฒนาคอนโดมิเนียมระดับซูเปอร์ลักซ์ชัวรี่วิวสวนลุมพินี
โดยความเป็นจริงแล้วที่ดินแปลงดังกล่าวซื้อมาในราคา 1.2 ล้านบาท/ตร.ว. โดยบริษัทไม่มีนโยบายในการซื้อที่ดินในการพัฒนาโครงการในราคาที่แพงที่สุด เพราะเป้าหมายในการพัฒนาที่ดินของ ANAN ยังคงยึดหลักคำนึงถึงผลประโยชน์และความต้องการของลูกค้าเป็นสำคัญ และไม่เคยซื้อที่ดินที่แพงขึ้นหรือทำให้ราคาที่ดินสูงขึ้นเลย เนื่องจากทราบดีถึงปัญหาในเรื่องกำลังซื้อของคนในประเทศที่ไม่ได้สูงมาก
ดังนั้น ANAN จึงมุ่งมั่นที่จะพัฒนาโครงการที่มีคุณภาพในราคาสมเหตุผล เพื่อให้ผู้บริโภคสามารถเป็นเจ้าของที่อยู่อาศัยได้ และหวังเป็นอย่างยิ่งว่าประชาชน นักลงทุน จะให้การสนับสนุนและเชื่อมั่นในการบริหารงานที่ยุติธรรมต่อผู้บริโภคของ ANAN ต่อไป